আর মাত্র কয়েকঘণ্টা। বন্ধ হতে চলেছে বিড়লা তারামণ্ডলের মহাজাগতিক প্রদর্শনী। তবে এই বিরতি নেহাতই সাময়িক। কয়েকমাসের মধ্যেই নতুন সাজে সেজে উঠবে শহরের এই অহঙ্কার।
 ওয়েব ডেস্ক: আর মাত্র কয়েকঘণ্টা। বন্ধ হতে চলেছে বিড়লা তারামণ্ডলের মহাজাগতিক প্রদর্শনী। তবে এই বিরতি নেহাতই সাময়িক। কয়েকমাসের মধ্যেই নতুন সাজে সেজে উঠবে শহরের এই অহঙ্কার। শুরু সেই  ১৯৬২তে। তারপর থেকে এই শহরে  চার দেওয়ালের ঘেরাটোপে মহাকাশকে বন্দি করার একমাত্র ঠিকানা এমপি বিড়লা তারামণ্ডল। গোটা দেশে তো বটেই, এমনকী এশিয়ার আর কোথাও মহাকাশের এমন নজরকাড়া প্রদর্শনী দেখার সুযোগ পাওয়া ভার। ছোট্ট ঘরে মহাকাশের খুঁটিনাটি এতদিন ফুটে উঠত যে যন্ত্রের সৌজন্যে, সেই অপটোমেকানিক্যাল প্রোজেক্টরটির এবার বিশ্রাম প্রয়োজন। আর তাই মঙ্গলবার থেকে  নমাসের জন্য বন্ধ হয়ে যাচ্ছে তারামণ্ডলের দরজা। আবার চালু হবে হাইব্রিড প্রোজেকশন প্রযুক্তির ছোঁয়ায়। কর্তৃপক্ষের বক্তব্য,তারামণ্ডলের নতুন সাজে  মহাকাশ দর্শনের অভিজ্ঞতাটাই বদলে যাবে। তারামণ্ডলে মহাজাগতিক গ্যালারিটির খোলনলচেও বদলে ফেলা হবে। অধিকর্তার আশা, গবেষক ও দর্শক দুপক্ষই এরপর নতুন গ্যালারিতে পাবেন অচেনার আনন্দ। হয়তো পুজোর আগেই এই মহানগরীর এক অহঙ্কারে যুক্ত হবে নতুন পালক।